3 hrvatske zračne luke, Zadar, Split i Dubrovnik, objavile su svoju mjesečnu statistiku za lipanj. Kroz vrata spomenutih aerodroma prošlog je mjeseca prošlo više od 900 tisuća putnika.
Photo: Zadar Airport
Povećanje prometa tradicionalno kreće u lipnju, što se dogodilo i ovog lipnja. Dvije zračne luke, Dubrovnik i Split, približile su s brojkama iz lipnja 2019. godine, dok je Zračna luka Zadar zabilježila najbolji rezultat ikad!
Kroz Zračnu luku Dubrovnik u lipnju je prošlo 313.381 putnika, dok ih je prošlogodišnjeg lipnja bilo svega 59.566. Rekordne 2019. godine u lipnju je u Dubrovniku bilo 415.876 putnika.
Zračna luka Split ovog lipnja prihvatila je i otpremila ukupno 422.418 putnika, dok ih je istog mjeseca prošle godine bilo 116.596. U lipnju 2019. godine na Resniku je zabilježeno preko pola milijuna putnika, konkretno njih 513.706.
Zračna luka Zadar zabilježila je najveći broj putnika u jednom mjesecu od otvaranja svojih vrata! Na Zemuniku je prošlog mjeseca bilo čak 172.941 putnika! Prošlog mjeseca bilo ih je 90 tisuća, a u lipnju 2019. godine 124.065. U srpnju se očekuje još veći broj putnika na mjesečnoj razini, između 200 i 220 tisuća!
Zračne luke u Puli, Rijeci, Zagrebu, Osijeku i na Braču još nisu objavile mjesečnu statistiku za prethodni mjesec, na kroz tri spomenuta aerodroma u lipnju je prošlo ukupno 908.740 putnika!